La Mănăstirea Cămârzani va avea loc sâmbătă, 9 martie 2024, începând cu ora 14:00, Colocviul Seniorilor "Viață trăită frumos în Hristos", eveniment organizat de Inspectoratul Școlar Județean Suceava, Mănăstirea Cămârzani, Arhiepiscopia Sucevei și Rădăuților, prin Sectoarele Cultural și Media și Comunicare, și Societatea Femeilor Ortodoxe "Maria de Mangop".
La eveniment vor fi prezenți și unii dintre bunicii de la Căminul pentru Persoane Vârstnice Solca, de care prof. Daniela Ceredeev, inspector școlar pentru religie, s-a ocupat în mod deosebit în ultimii opt ani.
"Le-am pregătit un moment special, intitulat <Mănăstirea Cămârzani - scărița pământenilor către cer>, moment de rugăciune, presărat cu daruri pentru bunicii de la Solca și pentru cei care vor rămâne în acea zi în saloanele care le-au devenit <acasă>. Sunt 8 ani de când vă vorbesc despre ei, despre bunicii rătăciți de cei dragi ai lor, despre bunicii de la Solca. Îi sărbătorim în răstimpuri, cu gândul prefăcut în rugăciune, și încercăm să le fim mângâiere", a spus prof. Daniela Ceredeev.
Colocviul Seniorilor "Viață trăită frumos în Hristos" cuprinde, după cum ne-au spus organizatorii, Trisaghion pentru Episcopul Gherasim (Cucoșel) Putneanul, la 100 de ani de la naștere și, respectiv, 20 de ani de la strămutarea la cele veșnice; tur ghidat al mănăstirii, "Pelerin în mănăstirea în care îngerul păzitor îți numără pașii"; vor fi vizitate Biserica "Nașterea Maicii Domnului", muzeul, prescurăria și atelierele (sculptură, pictură, croitorie, tricotaje); itinerar "Artă și cultură la Mănăstirea Cămârzani", vizitarea tipografiei, prezentare de carte a Editurii Crimca a Arhiepiscopiei Sucevei și Rădăuților; depunere de flori la mormântul Episcopului Gherasim (Cucoșel) Putneanul; vernisarea Expoziției "Bunicii de la Solca, truda mâinilor care spun povești", realizată de Ema Motrescu, în care exponatele vor fi însoțite de instalații-document și fotografice, ilustrative pentru viața bătrânilor protagoniști ai galeriei.
Prof. Daniela Ceredeev a precizat că ziua de 9 martie este consacrată și ca zi de comemorare a Deținuților Politici Anticomuniști în România, motiv pentru care organizatorii l-au invitat la evenimentul de la Cămârzani și pe maestrul Radu Bercea, pictor și grafician român, octogenar, fost deținut politic sub regimul comunist, "humoreanul pictat de Dumnezeu cu cele mai bune acuarele", artist cu aproape 300 de expoziții în țară și-n străinătate. Cei care vor să participe la colocviu pot să confirme prezența la adresa de email ceredeev.daniela@isj.sv.edu.ro, până joi, 07.03.2024. ora 20:00. "Și vă puteți face și-un mic dar. O rugăciune împreună cu noi, un prinos de recunoștință în amintirea Vlădicului Gherasim, o bucurie câtă încape într-o floare, oferită bunicilor de la Solca. Mulțumesc!", a completat prof. Daniela Ceredeev.